讀錢神論偶成
作者：張擴
朝代：宋

paragraphs: 君不見王衍談天喙三尺，繞床阿堵初未識。
又不見阿戎自執紅牙籌，聚錢成癖老不休。
人生嗜好各殊趣，盗跖孔丘更毁譽。
不如是非兩置之，萬事欣然隨所遇。
貴人見錢地上流，富人錢妖聲如牛。
醉時雖悟落幘語，客至或忘障簏羞。
謾誇無耳可使鬼，劉濞鄧通皆過計。
崔烈得名未掩臭，陳萇小黠强稱美。
我今家徒立四壁，憐渠一箇也不得。
不願腰纒十萬上揚州，安用呼盧百萬供一擲。
但要時逢好事人，恰有青銅滿三百。